Flere nordjyder er glade for, at fædre står til at få mere barsel.

Politikerne på Christiansborg lægger op til markant mere øremærket barsel til fædre. Og det blev modtaget positivt af flere nordjyder tirsdag. Blandt andet Lene Damberg og Ole Johansen fra Sæby, der var på strøgtur i Aalborg med deres børnebørn. - Så kan kvinderne fortsætte deres karriere på lige vilkår som manden kan, sagde Lene Damberg og tilføjede: - Det er alletiders. Så er der fokus på, at dét at få børn ikke kun er en kvindeting. - Jeg synes, det er helt fint, at manden får 11 uger, så han kan lære sine børn at kende fra starten af, supplerede Ole Johansen. Fra to til 11 uger Fagbevægelsen og arbejdsgiverne blev mandag enige om en ny barselsmodel, der stiller moren og faren mere lige, når der skal afholdes barsel. Med den nye model vil der blive øremærket 11 ugers barsel til både mor og far, mens der er 26 uger, der kan fordeles mellem forældrene. Og det tyder på, at politikerne på Christiansborg kan blive enige om at indføre den. - Jeg synes, at det er bedre, at man deler det op halvt-halvt, fordi det er bedre for barnet. Det er meget vigtigt, at barnet lærer begge forældre bedre at kende, sagde Lasse Riis Hansen fra Aalborg, da vi mødte ham på byens gågade tirsdag. Men hans partner Susan Høgh Christensen var ikke helt enig: - Jeg synes stadigvæk det meste af barslen skal gå til moderen. Og så er det helt op til faderen, hvad han har lyst til, sagde hun. Lige opdeling er lidt for meget Mikko Peltola, der selv var på barnevognstur med sit barn i Aalborg var positivt stemt for mere øremærket barsel til mænd. -  Jeg synes, det er en god idé i forhold til ligestillingsspørgsmål. I Finland, hvor jeg kommer fra, har der været snak om, at det virker godt og giver gode muligheder for også at blive hjemme. Nogle partier vil have endnu flere uger øremærket til børn - sådan halv-halv - hvad siger du til det? - Det er måske lidt for meget. For alle familier har jo en unik situation og vil gerne have den mulighed at kunne tilpasse til den situation, lige præcis de har, sagde Mikko Peltola. Hør nordjydernes holdning til mere øremærket barsel herunder: